KIRJALLINEN KYSYMYS P-1368/00 esittäjä(t): Elisabeth Schroedter (Verts/ALE) komissiolle. Yhteisön tavoitteena olevan miesten ja naisten välisen tasa-arvon asianmukainen huomioon ottaminen Saksan liittotasavallan tavoitteen 1 ohjelmatyössä.



Virallinen lehti nro 089 E , 20/03/2001 s. 0032 - 0033



KIRJALLINEN KYSYMYS P-1368/00 esittäjä(t): Elisabeth Schroedter (Verts/ALE) komissiolle (19. huhtikuuta 2000) Aihe: Yhteisön tavoitteena olevan miesten ja naisten välisen tasa-arvon asianmukainen huomioon ottaminen Saksan liittotasavallan tavoitteen 1 ohjelmatyössä 1. Pitääkö paikkansa, että tavoitteen 1 aluetta (viisi uutta osavaltiota ja Itä-Berliini) varten esitetyssä aluesuunnitelmassa on jätetty huomiotta tai otettu riittämättömästi huomioon Euroopan rakennerahaston tavoitteena oleva vaikuttaminen eriarvoisuuden poistamisen ja miesten ja naisten välisen tasa-arvon edistämiseen (asetuksen (EY) N:o 1260/1999 1 artikla)? 2. a) Jos tämä pitää paikkansa, mihin komission kritiikki konkreettisesti kohdistuu ja mihin toimiin komissio on ryhtynyt varmistaakseen, että rakennerahastoasetuksen 1 artiklan tavoitetta noudatetaan? Vaatiko komissio parannuksia jälkikäteen, ja onko Saksan liittotasavalta esittänyt tällaisia parannuksia? b) Minkälaisia konkreettisia parannuksia tehdään miesten ja naisten eriarvoisuuden poistamiseksi ja heidän tasa-arvonsa edistämiseksi, osallistuvatko niihin kaikki rahastot, ja onko olemassa selkeitä indikaattoreita, joiden avulla niiden onnistumista voidaan arvioida? c) Onko Saksa noudattanut asiassa rakennerahastoasetusta koskevia suuntaviivoja, joiden otsikon Naisia kannustavat toimet alla vaaditaan, että naisten pitäisi saada EU:n rahoittamaa tukea suhteessa heidän osuuteensa työttömyydestä? 3. Aikooko komissio myös hyväksyä edellä mainitun aluesuunnitelman, jos siinä ei varmisteta 1 artiklan tavoitteiden eli eriarvoisuuden poistamisen ja miesten ja naisten välisen tasa-arvon edistämisen saavuttamista? Michel Barnier'n komission puolesta antama vastaus (9. kesäkuuta 2000) 1. Saksan hallituksen 5. marraskuuta 1999 toimittamassa aluekehityssuunnitelmassa rakennerahastojen tavoitteen 1 mukaisten alueiden tuesta suunnitellaan suurta rahoitusosuutta miesten ja naisten välisen tasa-arvon edistämiseksi. Siksi ei pidä paikkaansa, että suunnitelma ei sisältäisi tavoitetta Eriarvoisuuden poistaminen ja miesten ja naisten välinen tasa-arvo. Saksalainen naisjärjestö Deutsche Frauenrat on nykyisin valvontakomitean jäsen. 2. Naisten vaikean aseman vuoksi varsinkin entisen Itä-Saksan työmarkkinoilla komissio katsoi, että aluekehityssuunnitelmassa tehdyt ehdotukset eivät olleet täysin asianmukaisia ja siksi se vaati Saksan viranomaisten kanssa käydyissä neuvotteluissa parannuksia Euroopan sosiaalirahaston (ESR) avustuksen alalla. Saksan viranomaiset suostuivat erityisesti lisäämään ESR:n alueen E naisten pääsyä ja osallistumista työmarkkinoille parantavat erityistoimet tukea nykyisestä 8 prosentista ESR:n osuudesta aluekehityssuunnitelmasta 10 prosenttiin yhteisön tukikehyksen (YTK) luonnoksessa. Lisäksi sovittiin, että muilla ESR:n aloilla tuen naisia kannustaville toimille olisi oltava suurempi kuin niiden osuus työttömyydestä. Indikaattoreita edistyksen arvioimiseksi kehitellään. Näin ollen neuvotteluiden tulos oli ylittää komission tiedonannossa rakennerahastojen suuntaviivoiksi ohjelmakaudelle 20002006(1) asetettu tavoite, toisin sanoen varmistaa, että aktiivista työmarkkinapolitiikkaa sovelletaan naisiin suhteessa niiden osuuteen työttömyydestä. YTK:n luonnoksessa asetettu tavoite ESR:n alueelle E on nyt täysin yhdenmukainen Saksan kansallisen työllisyyttä koskevan toimintasuunnitelman vuodelle 2000 kanssa, jossa todetaan, että koko Saksassa 10 prosenttia ESR:n rahoituksellisista varoista olisi varattava tällaisille erityistoimenpiteille kaudella 20002006. 3. YTK:n luonnoksessa todetaan, että rakennerahastojen ja Kalastuksen ohjauksen rahoitusvälineen yhteisrahoittamien toimien ja toimenpiteiden on oltava yhteisön politiikkojen ja miesten ja naisten yhtäläisiä mahdollisuuksia käsittelevien säädösten mukaisia ja niiden on osallistuttava näiden toteuttamiseen. ESR on tärkein käytettävä väline, mutta Euroopan aluekehitysrahaston ja Euroopan maatalouden ohjaus- ja tukirahaston tuki naisten osalta on myös ensisijainen tavoite asiaankuuluvissa toimenpiteissä. Edellä esitetyn perusteella komissio on vakuuttunut siitä, että rakennerahastoja koskevista yleisistä säännöksistä 21 päivänä kesäkuuta 1999 annetun asetuksen (EY) N:o 1260/1999(2) 1 artiklassa annettujen tavoitteiden saavuttaminen on varmistettu. (1) KOM(1999) 344 lopullinen. (2) EYVL L 161, 26.6.1999.